Gunnar Solum

Gunnar Solum (født 28. august 1929 i Namsos, død 11. juni 2008) var en norsk journalist, redaktør og politiker (Ap).

Han gikk realskole og handelsskole og begynte i 1952 i Namdalens Folkeblad. Solum ble redaktør i Brønnøysunds Avis i 1956, redaksjonssekretær i Namdal Arbeiderblad i Namsos i 1961 og ansvarlig redaktør i samme avis i 1970.

Han møtte for første gang i Namsos kommunestyre i 1952, og satt som Namsos' ordfører 1976–1991. Han var medlem av Nord-Trøndelag fylkesting 1992–1995. Solum var æresmedlem av Det norske Arbeiderparti.

I sine yngre dager var Solum aktiv som fotballspiller for Namsos IL.

Referanser 

Ordførere i Namsos
Ap-ordførere i Nord-Trøndelag
Norske redaktører
Journalister i norske lokalaviser
Personer fra Namsos kommune